Un fenomen infracţional mai degrabă specific „junglelor“ urbane din America de Sud decât unui oraş european pare a lua amploare la marginea Iaşului. Acesta este adus la cunoştinţă de ieşenii ce locuiesc în comuna Valea Lupului sau pe străzile din municipiul Iaşi vecine cu cartierul Păcureţi. Ca să evite ieşirile cu „Obligatoriu dreapta“ în şoseaua spre Antibiotice, mulţi şoferi vin spre Iaşi pe strada Crizantemelor, apoi pe strada Păcureţi şi şoseaua Rediu, ieşind astfel direct la rond Păcurari.

Mulţi cetăţeni au făcut însă plângeri la Poliţie după ce au fost atacaţi în plină stradă de grupuri de copii romi, care opresc maşinile pe strada Păcureţi prin diverse metode (pietre mari puse jos etc.) şi încearcă să fure ce pot din autovehicule, mai ales din cele conduse de femei. Între timp, mulţi dintre cei care au nevoie să tranziteze cu maşina prin zonă evită pe cât posibil cartierul Păcureţi, pentru a nu fi atacaţi de grupurile de copii romi.

Mai locuitori din zonă ne-au prezentat modul de operare a minorilor care atacă maşinile. Potrivit celor spuse de victime, până în acest moment, cel puţin trei plângeri ar fi fost făcute la Poliţie, însă cifra nu este oficială. Victimele se plâng că autorităţile le-ar fi spus că nu au cum să îi tragă la răspundere pe minorii care atacă autoturismele, cu intenţia de a fura bunuri din acestea, din cauza vârstei. Potrivit legislaţiei, minorii sub 14 ani nu răspund penal, iar dacă au între 14 şi 16 ani e nevoie ca anchetatorii să dovedească discernământul lor.

Păţaniile victimelor

Potrivit celor relatate de victime, simpla trecere prin cartierul Păcureţi e de ajuns pentru a deveni o victimă a găştilor de mici infractori.

„Mare atenţie când treceţi prin Păcureţi, strada Crizantemei spre strada Rediu! În această seară (n.r. - 15 decembrie), cinci ţigani minori s-au postat în faţa maşinii mele, făcându-mi semn să opresc. Când au văzut că nu intenţionez să fac acest lucru, s-au năpustit asupra maşinii mele, trăgându-mi de portiere, incusiv de portbagaj! Noroc că le aveam blocate şi nu au reuşit să fure nimic“, a descris prin ce a trecut o ieşeancă.

Şi nu e singura. O altă femeie şi-a prezentat povestea pe un grup de Facebook destinat locuitorilor din Valea Lupului, pentru a-i informa pe cei care tranzitează zona să nu uite să circule cu portierele încuiate.

„Seara, pe la ora 17. Tot cinci adolescenţi de 12-13 ani, culmea, patru fete şi un băiat. Nu aveam portierele blocate. Au sărit în faţa maşinii şi apoi au deschis ambele portiere din faţă, încercând să-mi ia geanta de pe bancheta din faţă. Am accelerat brusc şi am plecat cu portierele deschise. M-am învăţat minte şi acum le blochez. Nu-mi vine să cred că am fost aşa panicată“, a scris o altă ieşeancă.

Reacţia prefectului

Alte victime au relatat că găştile de copii care vor să jefuiască şoferii care trec prin Păcureţi folosesc şi alte metode pentru a-i determina pe conducătorii auto să coboare din maşini. Un bărbat a relatat că s-a trezit cu un morman de bolovani pus pe stradă, iar altul a precizat că în jur de zece copii au început să arunce cu petarde în maşina sa pentru a-l determina să coboare.

Cazul incredibil din cartierul Păcureţi a ajuns şi în atenţia prefectului judeţului Iaşi, Marian Grigoraş. Aceasta a declarat aseară „Ziarului de Iaşi“ că va face o solicitare oficială către oamenii legii pentru a spori securitatea în zona respectivă

„Cei de la Poliţie spun că au în vedere zona respectivă, fiind cunoscute problemele de acolo. Văzând cât de multe relatări din partea cetăţenilor sunt, voi face o solicitare oficială către Poliţie, Jandarmerie şi Poliţia Locală să intensifice patrulările şi controalele în zona respectivă“, ne-a declarat Marian Grigoraş.

„Ziarul de Iaşi“ a primit sesizarea cu privire la situaţia din Păcureţi aseară târziu şi, din acest motiv, nu am putut obţine date oficiale cu privire la numărul de plângeri înregistrate la Poliţie, precum nici o reacţie oficială din partea acestei instituţii. Vom reveni cu informaţii despre acest caz în ediţiile viitoare.